বন্ধুরা, এগুলো কমে যাবার পেছনে রয়েছে মানুষ। মানুষই নানাভাবে এসব প্রাণী প্রজাতি ও উদ্ভিদ প্রজাতির সংখ্যা কমিয়ে দিচ্ছে। ফলে এসব প্রাণী ও উদ্ভিদ প্রজাতি বিপন্ন হওয়ার ফলে চলন বিলের পরিবেশ বিপন্ন হয়ে পড়েছে। তোমাদের আগেই বলেছি এ অঞ্চলে বিভিন্ন শ্রেণীর আদিবাসীর বাস রয়েছে। তারা এসব প্রাণীকে সরাসরি তীর-ধনুক দিয়ে হত্যা করে খাদ্য হিসেবে গ্রহণ করে থাকে। ইদানীং এক শ্রেণীর অর্থলোভী মানুষ এসব আদিবাসীকে ব্যবহার করে বিভিন্ন প্রজাতির কচ্ছপ বিশেষ করে সন্ধি কচ্ছপ তাদের কাছ থেকে নিয়ে প্রতিটি ৪-৫ শত টাকা দরে ক্রয় করছে। এগুলো ক্রয় করে তারা আরো চড়া দামে ভারত, থাইল্যান্ড, মিয়ানমার, কম্বোডিয়াসহ বিশ্বের বিভিন্ন দেশে পাচার করছে। প্রতিদিন মণকে মণ কচ্ছপ এভাবে পাচার হতে হতে এদের সংখ্যা এখন চলন বিলে প্রায় শূন্যের কোঠায়। একইভাবে অতিমাত্রায় আহরণ হয় কুচিয়া এবং পাচার হয় বিভিন্ন দেশে। মাছের প্রজাতির সংখ্যা কমিয়ে দিচ্ছে চলন বিলে প্রতি বর্ষা মৌসুমে ডাকাতি করে। বাউত নেমে অর্থাৎ হাজার হাজার লোক সংঘবদ্ধ হয়ে চিরুনি অভিযানের মতো করে পলোসহ বিভিন্ন ধরনের জাল ব্যবহার করে চলন বিলের মাছ লুণ্ঠন করছে বললে আমার ভুল বলা হবে না। তা ছাড়া চাষাবাদের সময় বিভিন্ন কীটনাশক, সার, ব্যবহার; মানুষের অসচেতনতা দায়িত্বহীনতার জন্য পানিদূষণ এবং জনসংখ্যার বাড়তি চাহিদার জোগান দিতে অতিমাত্রায় আহরণ প্রায় সময় হচ্ছেই। অন্য দিকে দেশী ও বিদেশী মাছ চাষকার্যক্রম অতিমাত্রায় এগিয়ে নিতে এসব ছোট মাছ বা বিভিন্ন ধরনের মাছকে অবাঞ্ছিত মাছ বা রাক্ষুসে মাছ বলে বিষ দিয়ে মেরে ফেলা হচ্ছে। অন্য দিকে ডিমওয়ালা মাছ, পোনা মাছ অবাধে ধ্বংস করা হচ্ছে। বিলের গভীরতা পলি জমে জমে ভরাট হয়ে যাচ্ছে। আগের মত সারা বছর সবখানে পানি থাকে না। শুকিয়ে যায়। ফলে দেশী নানা মাছ, শাপলা, পদ্ম ও নানা গুল্মলতা ও পানির অন্যান্য প্রাণী কমে যেতে যেতে শূন্যের কোঠায় নেমে আসছে, যা ঐতিহ্যবাহী এ বিলের জন্য হুমকি হয়ে দেখা দিচ্ছে। চলন বিলের নদীগুলোর অবস্থা খুবই করুণ হচ্ছে। ফলে নৌচলাচল এখন প্রায় বন্ধ হয়ে যাচ্ছে। দখল, দূষণ ও ভরাট হওয়ায় এসব নদী সরু হয়ে পানির অভাবে এমনটি হচ্ছে। এক সময় নদী আর নৌকা নিয়েই বিলের নাজিরপুর, সিংড়া, গুরুদাসপুর, চাচকৈড়, তাড়াশের ঠামাইচ নাদো, সৈয়দপুর, চাটমোহরের ছাইকোলা, অষ্টমনিষা, মির্জাপুর ও ভাঙ্গুড়ায় গড়ে উঠেছিল বড় বড় নৌবন্দর। এখন এগুলো শুধুই স্মৃতি। ফলে চলন বিলের চলন ঐতিহ্য এখন হারাতে বসছে। চলন বিলে দেশী প্রজাতির নানা পাখিসহ অতিথি পাখিদের পেশাদার ও সৌখিন শিকারিরা নির্বিচারে গুলি করে অথবা ফাঁদে ফেলে মেরে ভূরিভোজন ও কেউ কেউ রমরমা ব্যবসা চালিয়ে যাচ্ছে। পাখিনিধন দ-নীয় অপরাধ হলেও আইনের প্রয়োগ হচ্ছে বলবো না, বলতে হবে নেই বললেই চলে। সে কারণে পাখির বিভাগীয় শহর চলন বিলে আর আগের মতো পাখি নেই। কমে যাচ্ছে এসব নিরীহ পাখি। এ ছাড়া চলন বিলের আনাচে কানাচে ফেরিঘাট, ব্রিজ, কালভার্ট, বিভিন্ন নদীতে বাঁধ দিয়ে মাছ চাষসহ নানাবিধ কারণে চলন বিলের অবস্থা এখন যারপরনাই খারাপের দিকে যাচ্ছে।